19. PROTACAL MAIDIR LE SEASAMH NA RIOCHTA AONTAITHE AGUS NA hEIREANN I dTACA LE BEARTAIS A BHAINEANN LE RIALUITHE AG TEORAINNEACHA, LE TEARMANN AGUS INIMIRCE AGUS LE COMHAR BREITHIÚNACH IN ÁBHAIR SHIBHIALTA, AGUS I dTACA LE COMHAR PÓILÍNEACHTA

TÁ NA hARDPHÁIRTITHE CONARTHACHA,

ÓS MIAN LEO ceisteanna áirithe a bhaineann leis an Ríocht Aontaithe agus le hÉirinn a shocrú,

AG FÉACHAINT don Phrótacal maidir le gnéithe áirithe d'Airteagal III-130 den Bhunreacht a chur i bhfeidhm ar an Ríocht Aontaithe agus ar Éirinn,

TAR ÉIS COMHAONTÚ ar na forálacha seo a leanas a chuirfear i gceangal leis an gConradh ag bunú Bunreachta don Eoraip:

Airteagal 1

Faoi réir Airteagal 3, ní bheidh an Ríocht Aontaithe ná Éire rannpháirteach nuair a ghlacfaidh an Chomhairle bearta arna mbeartú de bhun Roinn 2 nó Roinn 3 de Chaibidil IV de Theideal III de Chuid III den Bhunreacht nó Airteagal III-260, a mhéad a bhaineann an tAirteagal sin leis na réimsí atá folaithe leis na Ranna sin, Airteagal III-263 nó Airteagal III-275(2)(a) den Bhunreacht. Beidh gá le haontoilíocht chomhaltaí na Comhairle, seachas ionadaithe rialtais na Ríochta Aontaithe agus na hÉireann, i gcás ghníomhartha na Comhairle nach foláir a ghlacadh d'aon toil.

Chun críocha an Airteagail seo, saineofar tromlach cáilithe mar 55 % ar a laghad de chomhaltaí na Comhairle a ionadaíonn na Ballstáit rannpháirteacha a chuimsíonn 65 % ar a laghad de dhaonra na mBallstát sin.

Ní mór a bheith ar áireamh i mionlach blocála an t-íoslíon ar a laghad de chomhaltaí na Comhairle a ionadaíonn níos mó ná 35 % de dhaonra na mBallstát rannpháirteach, móide comhalta amháin; dá uireasa sin measfar an tromlach cáilithe a bheith ann.

De mhaolú ar an dara mír agus ar an tríú mír, nuair nach ar thogra ón gCoimisiún ná ó Aire Gnóthaí Eachtracha an Aontais a ghníomhóidh an Chomhairle, saineofar an tromlach cáilithe is gá mar 72 % ar a laghad de chomhaltaí na Comhairle a ionadaíonn na Ballstáit rannpháirteacha a chuimsíonn 65 % ar a laghad de dhaonra na Stát sin.

Airteagal 2

De dhroim Airteagal 1 agus faoi réir Airteagail 3, 4 agus 6, ní bheidh aon fhoráil de Roinn 2 nó Roinn 3 de Chaibidil IV de Theideal III de Chuid III den Bhunreacht nó d'Airteagal III-260 den Bhunreacht, a mhéad a bhaineann an tAirteagal sin leis na réimsí atá folaithe leis na Ranna sin, d'Airteagal III-263 nó d'Airteagal III-275(2)(a) den Bhunreacht, aon bheart arna ghlacadh de bhun na Ranna nó na nAirteagal sin, aon fhoráil d'aon chomhaontú idirnáisiúnta arna thabhairt i gcrích ag an Aontas de bhun na Ranna nó na nAirteagal sin ná aon bhreith de chuid Chúirt Bhreithiúnais an Aontais Eorpaigh ag léiriú aon fhorála nó birt den sórt sin ina cheangal ar an Ríocht Aontaithe ná ar Éirinn ná infheidhme iontu; agus ní dhéanfaidh aon fhoráil, beart ná cinneadh den sórt sin difear ar dhóigh ar bith d'inniúlachtaí, cearta agus oibleagáidí na Stát sin; agus ní dhéanfaidh aon fhoráil, beart ná cinneadh den sórt sin difear ar dhóigh ar bith don acquis Comhphobail ná Aontais ná ní bheidh siad ina gcuid de dhlí an Aontais mar a bheidh feidhm ag an acquis agus ag an ndlí sin maidir leis an Ríocht Aontaithe nó le hÉirinn.

Airteagal 3

1. Féadfaidh an Ríocht Aontaithe nó Éire fógra a thabhairt i scríbhinn don Chomhairle, laistigh de thrí mhí tar éis do thogra de bhun Roinn 2 nó Roinn 3 de Chaibidil IV de Theideal III de Chuid III den Bhunreacht nó do thogra nó tionscnamh de bhun Airteagal III-263 nó Airteagal III-275(2)(a) den Bhunreacht a a bheith tíolactha don Chomhairle, gur mian léi bheith rannpháirteach le linn aon bheart den sórt sin arna bheartú a ghlacadh agus a chur i bhfeidhm, agus leis sin, beidh an Stát sin i dteideal bheith rannpháirteach amhlaidh. Beidh gá le haontoilíocht chomhaltaí na Comhairle, seachas comhalta nach mbeidh fógra den sórt sin tugtha aige, i gcás ghníomhartha na Comhairle nach foláir a ghlacadh d'aon toil. Beidh beart arna ghlacadh faoin mír seo ina cheangal ar na Ballstáit uile a bheidh rannpháirteach ina ghlacadh. Leagfar síos le rialacháin Eorpacha nó le cinntí Eorpacha arna nglacadh de bhun Airteagal 111-260 den Bhunreacht na coinníollacha do rannpháirtíocht na Ríochta Aontaithe agus na hÉireann sna meastacháin a bhaineann leis an réimsí atá folaithe le Roinn 2 nó Roinn 3 de Chaibidil IV de Theideal III de Chuid III den Bhunreacht.

Chun críocha an Airteagail seo, saineofar tromlach cáilithe mar 55 % ar a laghad de chomhaltaí na Comhairle a ionadaíonn na Ballstáit rannpháirteacha a chuimsíonn 65 % ar a laghad de dhaonra na Stát sin.

Ní mór a bheith ar áireamh i mionlach blocála an t-íoslíon ar a laghad de chomhaltaí na Comhairle a ionadaíonn níos mó ná 35 % de dhaonra na mBallstáit rannpháirteach, móide comhalta amháin; dá uireasa sin measfar an tromlach cáilithe a bheith ann.

De mhaolú ar an dara fomhír agus ar an tríú fomhír, nuair nach ar thogra ón gCoimisiún ná ó Aire Gnóthaí Eachtracha an Aontais a ghníomhóidh an Chomhairle, saineofar an tromlach cáilithe is gá mar 72 % ar a laghad de chomhaltaí na Comhairle a ionadaíonn na Ballstáit rannpháirteacha a chuimsíonn 65 % ar a laghad de dhaonra na Stát sin.

2. Mura féidir tar éis tréimhse réasúnta beart dá dtagraítear i mír 1 a ghlacadh le rannpháirtíocht na Ríochta Aontaithe nó na hÉireann, féadfaidh an Chomhairle beart den sórt sin a ghlacadh i gcomhréir le hAirteagal 1 gan rannpháirtíocht na Ríochta Aontaithe nó na hÉireann. Sa chás sin, beidh feidhm ag Airteagal 2.

Airteagal 4

Féadfaidh an Ríocht Aontaithe nó Éire, tráth ar bith tar éis do bheart a bheith glactha de bhun Roinn 2 nó Roinn 3 de Chaibidil IV de Theideal III de Chuid III den Bhunreacht nó de bhun Airteagal III-263 nó Airteagal III-275(2)(a) den Bhunreacht, fógra faoina hintinn a thabhairt don Chomhairle agus don Choimisiún gur mian léi glacadh leis an mbeart sin. Sa chás sin, beidh feidhm mutatis mutandis ag an nós imeachta dá bhforáiltear in Airteagal III-420(1) den Bhunreacht.

Airteagal 5

Ní iompróidh Ballstát nach bhfuil faoi cheangal ag beart arna ghlacadh de bhun Roinn 2 nó Roinn 3 de Chaibidil IV de Theideal III de Chuid III den Bhunreacht nó de bhun Airteagal III-263 nó Airteagal III-275(2)(a) den Bhunreacht aon iarmhairtí airgeadais a ghabhfaidh leis an mbeart sin seachas costais riaracháin a thabhóidh na hinstitiúidí, ach amháin má chinneann comhaltaí uile na Comhairle a mhalairt, ag gníomhú dóibh d'aon toil tar éis dul i gcomhairle le Parlaimint na hEorpa.

Airteagal 6

Más rud é, i gcásanna dá dtagraítear sa Phrótacal seo, go mbeidh beart arna ghlacadh de bhun Roinn 2 nó Roinn 3 de Chaibidil IV de Theideal III de Chuid III den Bhunreacht nó de bhun Airteagal III-260 den Bhunreacht, a mhéad a bhaineann an tAirteagal sin leis na réimsí atá folaithe leis na Ranna sin, nó de bhun Airteagal III-263 nó Airteagal III-275(2)(a) den Bhunreacht ina cheangal ar an Ríocht Aontaithe nó ar Éirinn, beidh feidhm ag forálacha ábhartha an Bhunreachta maidir leis an Stát sin i ndáil leis an mbeart sin.

Airteagal 7

Beidh Airteagail 3 agus 4 gan dochar don Phrótacal maidir le acquis Schengen arna lánpháirtiú i gcreat an Aontais Eorpaigh.

Airteagal 8

Féadfaidh Éire fógra a thabhairt i scríbhinn don Chomhairle nach mian léi bheith faoi réir théarmaí an Phrótacail seo a thuilleadh. Sa chás sin, ní bheidh feidhm ag an bPrótacal seo maidir le hÉirinn a thuilleadh.

--------------------------------------------------